
     Republika Hrvatska 
Općinski sud u Bjelovaru 
Josipa Jelačića 3, Bjelovar 

Poslovni broj:  P Ob-457/2025-9


U   I M E   R E P U B L I K E   H R VA T S K E

P R E S U D A

	Općinski sud u Bjelovaru, po sucu Martini Kozar kao sucu pojedincu, u pravnoj stvari tužitelja D. D., OIB:…, Z., …., kojeg zastupa punomoćnik R. D., odvjetnik u Č., protiv tuženika S. F., OIB:…, N., …, …., radi razvoda braka, nakon održane glavne i tajne rasprave zaključene 25. rujna 2026. u nazočnosti tužitelja i zamjenika punomoćnika tužitelja, a u odsutnosti uredno pozvanog tuženika, na ročištu za objavu i uručenje presuda 29. listopada 2026., 

p r e s u d i o    j e

[bookmark: _Hlk243735531]Utvrđuje se da je tužba koju je pred ovim sudom podnijela sada pok. tužiteljica J. F. (OIB:…) iz …, …. (SR N.) radi razvoda braka sklopljenog …. u P. s tuženikom S. F. (OIB: …) iz …, …, N., bila osnovana.

Obrazloženje

1. Tužiteljica je 7. srpnja 2025. podnijela tužbu radi razvoda braka pod poslovnim brojem P Ob-243/2025. U tužbi navodi da su stranke sklopile brak … u P., te je taj brak upisan u maticu vjenčanih matičnog područja R. pod rednim brojem … za …. godinu. Zadnje zajedničko prebivalište stranaka u Republici Hrvatskoj bilo je u B., ….

1.1. Navodi se u tužbi da u braku nije bilo zajedničke djece stranaka, da je bračna zajednica faktički prekinuta prije četrnaest godina kada je tuženik napustio tužiteljicu i od tada ista nije ponovo uspostavljana. Nema izgleda da se bračna zajednica ponovo uspostavi, jer brak već kroz dugi niz godina samo formalno postoji. Slijedom navedenog u tužbi je predloženo da sud prihvati tužbeni zahtjev i razvede brak. 

2. Sud je dopisom P Ob-243/2025-2 od 9. srpnja 2026. pozvao tuženika da u smislu odredbe čl. 284. st. 3. i čl. 285. st. 1. Zakona o parničnom postupku („Narodne novine“ broj 148/11. - pročišćeni tekst, 25/13., 89/14., 70/19, 80/22., 155/23., 146/25. – dalje: ZPP) u roku od 15 dana od primitka naprijed citiranog dopisa, tužbe i priloga, dostavi pisani odgovor na tužbu u kojem će predložiti sve dokaze kojima pobija navode i dokaze protivnika, može se očitovati o zahtjevima i navodima tužbe te priložiti isprave na koje se poziva, ako je to moguće, a koji dopis, uz tužbu i priloge, tuženik nije zaprimio.
2.1. Podneskom zaprimljenim kod ovoga suda 2. rujna 2025., šogorica tužiteljice V. E. (supruga od J. D. koji je preminuo, brata tužiteljice J. F.), iz B., …, obavijestila je sud da je tužiteljica J. F. preminula …. o čemu je priložila privremeni smrtni list na njemačkom jeziku. Navedeni podnesak dostavljen je punomoćniku tužiteljice, te je isti podneskom zaprimljenim kod ovoga suda 14. studenog 2025. izvijestio sud da je D. D., OIB:…, kao zakonski nasljednik J. F., sada novi tužitelj u ovom predmetu spora, navodeći da su prvotna tužiteljica J. F. i otac novog tužitelja, pok. J. D., bili brat i sestra. Njihovi roditelji, P. D. i A. D. umrli su prije njih. Prvotna tužiteljica J. F. nije imala djece. Dakle, novi tužitelj D. D. je zakonski nasljednik iza ranije tužiteljice J. F., temeljem čl. 12. Zakona o nasljeđivanju. Iznosi se da je on osoba koja ostvaruje pravo na nasljedstvo iza prvotne tužiteljice, pa stoga može temeljem čl. 380. Obiteljskog zakona („Narodne novine“, broj 103/15., 98/19., 47/20., 49/23., 156/23.) nastaviti ovaj postupak radi utvrđenja da je tužba prema tuženiku bila osnovana, i to u ovome postupku, jer od smrti J. F. kao ostaviteljice nije proteklo više od šest mjeseci. 

2.2. Naveo je u podnesku od 14. studenoga 2025. da su tužba i tužbeni zahtjev ranije tužiteljice J. F. u ovom predmetu bili osnovani, zbog svih razloga koji su u tužbi navedeni, jer je tuženik prije četrnaest godina napustio suprugu, ranije tužiteljicu, od tada nisu ni kontaktirali, a kamoli opet zajednički živjeli. Prvotna tužiteljica J. F. bila je dugo vremena teško bolesna, između ostalog i od karcinoma. Tuženik niti tada uopće nije kontaktirao s njom, a kamoli da bi joj pružao bilo kakvu pomoć. Kada je prvotna tužiteljica umrla, sahranjena je u Republici Hrvatskoj, bez prisutnosti tuženika (pa je tuženik i nedostojan za nasljeđivanje temeljem odredbe čl. 125. toč 4. Zakona o nasljeđivanju), te o trošku novog tužitelja i supruge njegovog pok. oca, V. E., koji su jedini kontaktirali s J. F., prvotnom tužiteljicom. Ranija tužiteljica J. F. ima nepokretnu imovinu u Republici Hrvatskoj i to 3/6 dijela kč.br. 25/3 …, dvorište i dr. sa 708 m2, upisane u zk.ul.br. …k.o. B.-S.. 

3. Rješenjem poslovni broj P Ob-243/2025-9 od 27. studenog 2025. utvrđen je prekid postupka u ovoj pravnoj stvari jer je tužiteljica J. (J.) F. umrla te je pozvan nasljednik iza pok. J. F.,  D. D., da preuzme postupak u ovoj pravnoj stvari, te je određeno da će se postupak nastaviti po pravomoćnosti rješenja sa D. D., OIB:…, Z., …, kao tužiteljem. 

4. U podnesku zaprimljenom na ovom sudu D. D., kao nasljednik iza pok. J. F. je naveo da preuzima postupak u ovoj pravnoj stvari kao novi tužitelj, iznoseći da ostaje kod svih navoda i dokaznih prijedloga iznesenih u svom podnesku od 14. studenog 2025.

5. Sud je dopisom P Ob-457/2025-3 (ranije broj spisa P Ob-243/2025) od 15. siječnja 2026. pozvao tuženika da u smislu odredbe čl. 284. st. 3. i čl. 285. st. 1. Zakona o parničnom postupku („Narodne novine“ broj 148/11. - pročišćeni tekst, 25/13., 89/14., 70/19, 80/22., 155/23., 146/25. – dalje: ZPP) u roku od 15 dana od primitka naprijed citiranog dopisa, precizirane tužbe i priloga, dostavi pisani odgovor na tužbu u kojem će predložiti sve dokaze kojima pobija navode i dokaze protivnika, može se očitovati o zahtjevima i navodima tužbe te priložiti isprave na koje se poziva, ako je to moguće, a koji dopis, uz tužbu i priloge je tuženik zaprimio 26. siječnja 2026. (poleđina lista 41), te u danom roku nije podnio odgovor na tužbu s novim tužiteljem kao nasljednikom iza ranije tužiteljice J. F..   

6. U predmetu je zakazano ročište radi saslušanja stranaka za 20. svibnja 2026. u 10,00 sati, a za koje ročište dostava poziva do dana održavanja ročišta za tuženika nije iskazana, odnosno dostava poziva nije vraćena niti kao neuručena, a niti kao uručena, već se nalazila u statusu "otpremljen" dok prema zadnjoj naznaci iz evidencije Hrvatske pošte o statusu pošiljke prema broju preporuke  RE157120391HR, je utvrđeno da je pošiljka poziva predana 1. travnja 2026. u paketomat.

6.1. Obzirom na naprijed navedeno, zakazano je novo ročište radi saslušanja stranaka za 25. rujan 2026. za koje ročište je tuženik uredno zaprimio poziv (povratnica iza lista 46 spisa), niti je do dana održavanja ročišta dao odgovor na preziciranu tužbu, nije pristupio na ročište zakazano za 25. rujna 2026. radi saslušanja stranaka, svoj izostanak nije opravdao,  te je ročište održano u odsutnosti uredno pozvanog tuženika, i na istome je u smislu čl. 304. ZPP-a provedena i zaključena glavna rasprava.

7. Tijekom postupka izveden je dokaz uvidom u vjenčani list izdan od Matičnog ureda Čazma od 17. lipnja 2025., u podnesak V. E. od 2. rujna 2025., u privremeni smrtni list za tužiteljicu J. F., od 15. kolovoza 2025. na njemačkom jeziku, u izvadak iz matice rođenih za J. F. (D.) od 4. kolovoza 2025., u izvadak iz matice vjenčanih od 4. kolovoza 2025., u Smrtni list za J. F. izdan od Matičnog ureda Čazma 12. studenog 2025., u Rodni list za J. F. izdan od matičnog ureda Bjelovar od 11. studenog 2025., u Rodni list za J. D., izdan od Matičnog ureda Bjelovar 11. studenog 2025., u Rodni list za D. D., izdan od Matičnog ureda Bjelovar 11. studenog 2025., u neslužbenu kopiju Zemljišnoknjižnog odjela Bjelovar, k.o. …, B.-S. i to za kč.br. 25/3 upisane u zk.ul. 26, te dokaz saslušanja tužitelja D. D. i svjedoka V. E. na ročištu održanom 25. rujna 2026., dok tuženik nije saslušan jer nije pristupio na ročište radi saslušanja stranaka za koje je uredno primio poziv.

8. Tužbeni zahtjev je osnovan. 

9. Odredbom čl. 51. Obiteljskog zakona („Narodne novine“, broj 103/15., 98/19., 47/20., 49/23., 156/23.) je propisano da će sud razvesti brak: 1. ako oba bračna druga predlažu razvod braka na temelju sporazuma, 2. ako utvrdi da su bračni odnosi teško i trajno poremećeni ili 3. ako je od prestanka bračne zajednice protekla godina dana. 

9.1. Odredbom čl. 380. Obiteljskog zakona je propisano da osobe koje ostvaruju pravo na nasljedstvo iza umrloga bračnog druga koji je podnio tužbu radi razvoda braka mogu nastaviti postupak radi utvrđivanja da je tužba bila osnovana ako od smrti ostavitelja nije proteklo više od šest mjeseci, a nakon isteka toga roka zahtjev se može istaknuti samo u posebnom parničnom postupku. 

10. Kako je pok. J. F. umrla … a tužitelj D. D. je prijedlog za nastavak postupka podnio 14. studenoga 2025., ispunjene su pretpostavke za nastavak predmetnog parničnog postupka, sada s tužbenim zahtjevom za utvrđenjem da je bila osnovana tužba radi razvoda braka jer od smrti J. F. do dana podnošenja prijedloga za nastavak postupka od strane sada tužitelja kao osobe koja ostvaruje pravo na nasljedstvo iza pok. J., nije proteklo više od šest mjeseci. 

11. Tužitelj je u svome iskazu na ročištu održanom 25. rujna 2026. naveo da je ovu parnicu preuzeo zbog svog oca J. odnosno tete J. koja već dvadeset i više godina nije živjela sa tuženikom S. kao s bračnim drugom, koliko on zna to traje barem 15 godina. S. već deset godina ima drugu ženu i s njom navodno ima dijete. Iskazao je da želi da se ovo riješi zbog kućice u B., samo je njegova teta ulagala u tu kućicu, S. nije u tome sudjelovao. S. je bio agresivan, imao je problem sa alkoholom, a njegov tata J. je morao dolaziti u N. pomoći teti da se ona od S. obrani. Pokušavao je kontaktirati sa S. i prije 18 godina, pokušavao je putem Facebooka, S. mu se nije javljao. Misli da pok. teta i S. nakon što su se razišli nisu imali kontakta; misli da S. kada je teta oboljela od karcinoma nije teti pomagao, nije siguran, a koliko je čuo od V., a i od same tete, kad se čuo s njom, misli da ni u kom pogledu nije teti pomagao ni oko bolesti. S. nije bio na tetinom sprovodu i nije sudjelovao u troškovima sahrane, te troškove je podmirila žena tužiteljeva oca J., V. E.. Misli da njegova teta nije znala S. adresu, S. adresu je znala rodbina koja živi u selu pokraj B.. 

11.1. Svjedok V. E., kao supruga pokojnog J. D., brata pokojne J. F., je u svome iskazu navela da je njezina pokojna šogorica, J. D. udana F., živjela sa S. do prije nekih 14 godina, a nakon toga nisu bili ni u kakvom kontaktu. Dok su živjeli zajedno jednom je suprug svjedokinje, J. brat, a otac tužitelja D. D. morao ići "na intervenciju" u N. gdje su J. i S. živjeli, a koja intervencija je bila zbog S. alkoholizma; njezin suprug je tamo otišao jer ga je sestra zvala da dođe i pomogne joj, S. je bio nasilan zbog alkoholizma. J. ga je voljela i htjela je da oni uspiju, ali to nije išlo zbog S. alkoholizma, nisu imali ni djecu. Iskazala je da su njezin suprug, ona, S. i J. dok su oni živjeli zajedno, družili se na način da bi se bar jednom godišnje sastali kao obitelj, no to je bilo davno, prije 15 godina. S. je J. napustio, pokupio sav namještaj iz stana i otišao drugoj ženi, a s kojom navodno ima i dijete. S. nije ništa pomagao J. kad je J. oboljela od karcinoma negdje u 2024., nije ga ni bilo. Nije bio prisutan na pogrebu, a troškovi sahrane su podmireni tako što je njoj J. osobno bila ostavila nešto novaca tako da je sve troškove sprovoda J. ona snosila, kremirana je. B. je kremirana u N., a u B. je položena urna u obiteljskoj grobnici. J. nije imala S. adresu, J. je, da bi pokrenula ovu tužbu, odnosno da bi znala adresu S., istu tražila od S. brata i šogorice koji žive u selu P. pored B., i oni su joj dali S. adresu.

12. Iz naprijed navedenoga iskaza tužitelja i svjedoka je razvidno da je između stranaka došlo do teškog i trajnog poremećaja bračnih odnosa, kao i da je od prestanka bračne zajednice proteklo dulje od godine dana. 

13. Naime, iz iskaza tužitelja i saslušanog svjedoka je utvrđeno da su bračni odnosi pok. J. i S. teško i trajno poremećeni budući da oboje iskazuju da pok. J. i S. ne žive zajedno oko petnaest godina, da S. nije brinuo se niti pomagao pok. J. kada se ista razboljela od teške bolesti, da nije sudjelovao u troškovima sahrane, a niti je bio na istoj, a iz čega se zaključuje da je između pok. J. i S. bilo došlo do teškog i trajnog poremećaja bračnih odnosa, nisu živjeli zajedno petnaestak godina u smislu uređene životne zajednice muškarca i žene u smislu skladnog bračnog odnosa. Stoga su ispunjene pretpostavke iz čl. 51. Obiteljskog zakona u vezi sa čl. 380. Obiteljskog zakona za utvrđenjem da je tužba radi razvoda braka koju je za života bila podnijela pok. J. F. bila osnovana, te je odlučeno kao izreci.

14. O troškovima postupka ovaj sud nije odlučivao jer isti nisu bili zahtijevani. 

15. Iz navedenih je razloga odlučeno kao u izreci.

Bjelovar, 29. listopada 2026.

        Sudac
Martina Kozar

UPUTA O PRAVNOM LIJEKU

Protiv ove presude stranke mogu podnijeti žalbu u roku od 15 dana.
Stranci koja je pristupila ročištu radi uručenja presude rok za žalbu teče od dana kad je ročište održano.
Stranci koja nije pristupila ročištu radi uručenja presude, a uredno je obaviještena o ročištu, rok za žalbu teče od dana kada je ročište održano.
Stranci koja nije pristupila ročištu radi uručenja presude, a nije uredno obaviještena o ročištu, rok za žalbu teče od dana dostave prijepisa presude.
Žalba se podnosi u pisanom obliku, putem ovoga suda u dovoljnom broju primjeraka za sud i sve stranke u postupku.
O žalbi odlučuje nadležni Županijski sud.


Dostaviti: 
1. Tužitelju po punomoćniku
2. Tuženiku
3. Spis

